**ELŐTERJESZTÉS**

**Szombathely Megyei Jogú Város Közgyűlésének**

**2016. október 27-i ülésére**

**Javaslat**

**az ELENA projektben való részvételre**

A Magyar Fejlesztési Központ ismertette több megyei jogú várossal a közvetlen brüsszeli forrásból megvalósítható beruházásokat, a pályázatok menetét, előnyét, lehetőségeit. A Központra bízott feladatok ellátása kapcsán szoros szakmai együttműködés alakult ki az elmúlt időszakban Kaposvár, Veszprém, Zalaegerszeg, Dunaújváros, Tatabánya valamint Zalaegerszeg Megyei Jogú Városain túl Szombathellyel is. Ezen közös munka egy sikeres ELENA (European Local Energy Assistance – Európai Helyi Energetikai Támogatás) projekt benyújtása érdekében folyik.

**Az ELENA eszköz általános bemutatása**

Az ELENA program (European Local ENergy Assistance - Európai Helyi Energetikai Támogatás) az Európai Bizottság és az Európai Beruházási Bank (a továbbiakban EIB) közös kezdeményezése/eszköze, amelynek célja, hogy támogassa a helyi közösségeket **a megújuló energia, energiahatékonyság, és a közlekedés területén** tervezett beruházások előkészítésében, hogy ezáltal minél hatékonyabban részt tudjanak vállalni az európai klímavédelmi és kibocsátás csökkentési célok teljesítésében. Egy projekt előkészítésére maximum 90%-os támogatási intenzitás nyerhető maximum 3 év előkészítési idővel számolva.

Az ELENA projektfejlesztési támogatás (MLEI-PDA – Mobilising Local Energy Investment – Project Development Assistance) odaítéléséről az EU Bizottsága dönt, miután a projektgazda által benyújtott előzetes pályázati kérelmet (pre-application) az EIB elfogadta, majd a véglegesített pályázatot (Application) és az ahhoz kapcsolódó támogatási javaslatot elfogadás céljából az EIB beterjeszti az EU Bizottság illetékes Főigazgatóságához. Amennyiben a tervezett beruházási koncepció és a csatolt projektdokumentáció az EIB szakmai támogatását elnyeri, úgy az adott projekt jogosult lesz az EU Bizottság 90%-os, vissza nem térítendő projektfejlesztési támogatására.

A **projektfejlesztési támogatás** elnyerésére alapvetően a 30 millió EUR összeghatárt meghaladó beruházási projektek esetében nyílik lehetőség.

Az egyes projektek fejlesztési támogathatóságának következő feltétele, hogy az igénybe vett támogatásfinanszírozás összegének egy minimális hasznosulási arányt kell generálnia a tervezett beruházások értékéhez viszonyítva. Az ELENA program jelenleg a folyósított támogatásfinanszírozás értékének legalább 20-25-szörös nagyságú beruházás generálását várja el a kiválasztott projektektől, vagyis a pályázó projekteknek legalább 20-25 nagyságú hasznosulási faktorral kell rendelkezniük.

A gyakorlati tapasztalatokat is figyelembe véve a beruházás összértékének jelen esetben el kell érnie a kérvényezett támogatási összeg legalább 25-szörösét.

**A projektfejlesztési támogatások által támogatható tevékenységek:**

Az elnyert projektfejlesztési támogatásból a következő költségek finanszírozhatóak:

1. az előzetes előkészítő munkálatok során összeállított, kidolgozott adatok igazoló felmérése (verifikálás) beleértve a műszaki és technikai fejlesztés tárgyi feltételeinek, illetve eszköz szükségletének részletes feltérképezését;

2. a korábban becsült beruházási igények tételes, igazoló auditálása;

3. a kivitelezéshez szükséges engedélyek beszerzése;

4. a megvalósításhoz szükséges jogi háttérdokumentációk, szerződések elkészítése;

5. a közbeszerzési dokumentációk kidolgozása;

6. a projektfinanszírozáshoz szükséges Megvalósíthatósági Tanulmányok elkészítése (amennyiben ezt a pénzintézeti előírások megkövetelik).

Az ELENA támogatási szakasz értelemszerűen csak kiegészíti, de nem helyettesíti a projekt előkészítési szakasz során már megkezdett pénzügyi és műszaki tervezést. A fentiekben részletezett feladatok – csakúgy, mint a projektelőkészítés során – az adott résztvevők (városok) szerinti lebontásban kerülnek kidolgozásra. Az ELENA projektfejlesztési feladatokat a mindenkori projektgazda felügyelete alatt álló projektmenedzsment szervezi és koordinálja, amelynek működési költségeit az ELENA projektfejlesztési támogatás 10%-os önrészének kell fedeznie. A támogatási önrészt a projektben résztvevőknek kell állniuk egy közösen meghatározott – adott esetben a részleges beruházási értékekhez igazodó - felosztási aránynak megfelelő mértékben.

Az ELENA projektfejlesztési tevékenységek végrehajtására mindösszesen 36 hónap áll a projektrésztvevők rendelkezésre. A projektfejlesztéssel és a fejlesztési támogatással összefüggő jogok és kötelezettségek az EIB és a Projektgazda között megkötendő ELENA szerződésben kerülnek rögzítésre.

**Végrehajtási szakasz/ beruházási szakasz:**

A hazai kontextusban lehetséges megvalósítási, kivitelezési modellek közül a projekt keretében egy ESCO (Energy Service Company – Energetikai Szolgáltató Vállalat) modell kialakítását tartjuk a legmegfelelőbbnek. A 2006/32/EK irányelv definíciójával összhangban az ESCO az a természetes vagy jogi személy, aki energetikai és/vagy energiahatékonysági szolgáltatást nyújt a felhasználó létesítményei számára, részt vállalva annak gazdálkodási kockázatából. Tehát ebből következően egy külső, közbeszerzés útján kiválasztandó szakmai cég nyújthat kombinált műszaki és pénzügyi szolgáltatást a véghasználónál / megbízónál felmért energiahatékonysági beruházások elvégzésére, illetve a rögzített energia-megtakarítás kihasználására.

Ezen részletek kidolgozására a projektfejlesztési szakaszában kerül sor, beleértve a szükséges közbeszerzési dokumentációk kialakítását és összeállítását is. A végrehajtási / beruházási szakasz előkészítése, amelynek időtartamát 16 hónapra becsüljük, az ELENA projektfejlesztési szakasz részét képezi.

A projektrésztvevőknél párhuzamosan zajló beruházások megvalósítása feltehetően mindösszesen 8-10 hónapot vesz igénybe, amelyet a rendszer üzemeltetése és működtetése követ majd.

A felsorolt megyei jogú városok, a megbeszéléseket követően, konzorciumban szervezve kívánják felhasználni az ELENA támogatásfinanszírozási forrást, hogy megvalósítsák az alábbi energia-modernizációs fejlesztési elképzeléseket:

* középületek teljes körű energetikai felújítása (hőtechnikai, gépészeti és világítási felújítása);
* épületekhez kapcsolódó megújuló energiaforrások telepítése;
* közvilágítás energetikai felújítása;
* Smart Grid okos hálózati írányító- és vezérlő rendszer kiépítése, az energiahatékonysági és energiatermelő beruházások (épületenergetika, megújuló energiaforrások, városi közlekedés) működésének koordinálása és támogatása céljából.

Annak érdekében, hogy a jelzett városok közösen valósíthassák meg a fent részletezett energia-modernizációs projektet a következő lépések megtétele szükséges:

* Közgyűlési döntés meghozatala az ELENA pályázat kidolgozásához és beadásához szükséges döntéselőkészítő munkák megkezdéséről, valamint a konzorciumi megállapodás elfogadásáról (jelen előterjesztés részeként). Konzorcium vezető és egyben az ELENA pályázat gazdája: Kaposvár, aki ezen minőségében ellátja a kezdeményezés szervező, koordináló, lebonyolítás irányító feladatait a beruházás megvalósítás végéig.
* A döntést követően kezdetét veszi a projektelőkészítési szakasz, azaz a **projektötlet meghatározása és a kapcsolódó beruházási koncepció, finanszírozási modell kidolgozása** (együttesen: pre-application), majd ezt követi a dokumentáció benyújtása az EIB felé. 2016. év decemberében benyújtásra kerülhet a végleges támogatási kérelem (application) is, miután az EIB elfogadta és támogatásra alkalmasnak ítélte a pre-application dokumentációt. Az ELENA finanszírozási támogatás odaítélését követően szerződéskötésre kerül sor az EIB és a Projektgazda között, majd megkezdődik az előzőekben ismertetett projektfejlesztési szakasz.
* A projektelőkészítési szakasz realizálásához, amely a projektötlet meghatározásától az EU Bizottság döntéséig tart, minden konzorcium tagnak egyenlő arányban kell hozzájárulnia. A projektelőkészítési hozzájárulás nagysága bruttó 8.000.000 Ft / résztvevő város, amelyet minden egyes önkormányzatnak saját költségvetésből kell biztosítania.
* A projektelőkészítési szakasz lebonyolításához külső szakértő igénybevétele szükséges, akinek a következő feladatokat kell teljesítenie:
	+ kidolgozza az energia-modernizációs beruházás koncepcionális elemeit (projektötlet, beruházási koncepció);
	+ megszervezi és bonyolítja az EIB ELENA csoportjával megtartandó szakmai konzultációkat, illetve ellátja a kapcsolattartási teendőket;
	+ kidolgozza és összeállítja az ELENA pre-application magyar változatát, illetve összeállítja a benyújtáshoz szükséges mellékleteket;
	+ szükség (az EIB kérése) esetén kidolgozza az Előzetes Megvalósíthatósági Tanulmányt (Pre -Feasibility Study), beleértve a beruházások megtérülésének várható hatásvizsgálatait is;
	+ kidolgozza a projektfejlesztés feltételeit meghatározó kockázatkezelési tervet;
	+ az ELENA háttér-dokumentációk részeként kidolgozza a pénzintézetek és szakmai befektetők előzetes tájékoztatására szolgáló beruházási összefoglalót (Investment Teaser);
	+ igény és szükség esetén részt vesz a potenciálisan együttműködő városok testületi- és/vagy bizottsági ülésein;
	+ kidolgozza az ELENA-Application magyar változatát, illetve összeállítja a benyújtáshoz szükséges mellékleteket;
	+ elkészíti a pályázatok angol nyelvű változatait és szakmailag lektorálja az angol nyelvű fordítást;
	+ benyújtja a kész pályázatokat (az EIB közreműködésével) az EUB illetékes Főigazgatóságának;
	+ ellátja a projekt pozícionálását és érdekképviseletét a magyar-, illetve uniós politikai döntéshozóknál.

A projekt megvalósulásával a résztvevő nagyvárosok CO2 kibocsátása a minimálisra csökkenthető, valamint a középületek energiafelhasználása nemcsak szabályozható, de minimálisra is csökkenthető.

A konzorciális előkészítő tárgyalások során Zalaegerszeg és Szombathely javaslatára a konzorciumi megállapodás szövege kiegészült a rendes felmondásra vonatkozóan azzal, hogy amennyiben a szakértő nem megfelelő, vagy csak nagy kockázatú projektet tud az adott konzorciumi tag számára nevesíteni, ebben az esetben a tag minden jogkövetkezmény nélkül jogosult a konzorciumban való részvétele rendes felmondására.

A Támogatási kérelem EIB általi elfogadását követően az adott konzorciumi tag azonban csak a támogatás visszafizetése mellett léphet ki az előkészítési szakaszra vonatkozó pályázatból.

Mivel a konzorciumi együttműködési megállapodás aláírására a Közgyűlést megelőzően kerül sor, ezért a konzorciumi megállapodás szövege azzal a feltétellel is kiegészült, hogy Szombathely Megyei Jogú Város Önkormányzata vonatkozásában a szerződés csak annak Közgyűlés általi elfogadását követően lép hatályba.

A konzorcium közbeszerzési szabályzatát a 2. sz. melléklet tartalmazza. A konzorcium közös beszerzései lebonyolítására közös közbeszerzési döntőbizottságot hoz létre, melybe minden konzorciumi tag egy-egy főt delegál. A helyi adottságokra tekintettel az egy önkormányzatot (egy konzorciumi tagot) érintő közbeszerzési eljárás során az adott önkormányzat saját közbeszerzési szabályzata szerint jár el.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2016. október„ ”**

 **/: Dr. Puskás Tivadar :/**

**Határozati javaslat**

 **……../2016. (X. 27.) Kgy. sz. határozat**

Szombathely Megyei Jogú Város Közgyűlése a **„Javaslat az ELENA projektben való részvételre”** című előterjesztést megtárgyalta, és a következő döntést hozza:

1. A Közgyűlés úgy határozott, hogy pályázatot nyújt be az ELENA projektfejlesztési támogatás elnyerése érdekében.
2. A Közgyűlés jóváhagyja az előterjesztés 1. sz. mellékletét képező konzorciumi együttműködési megállapodást, valamint az előterjesztés 2. sz. mellékletében található közbeszerzési szabályzatot.
3. Szombathely Megyei Jogú Város Közgyűlése az ELENA projekt konzorciumának közbeszerzési döntőbizottságába Szombathely Megyei Jogú Város Önkormányzatának képviseletében ………………………………………. …delegálja.
4. Szombathely Megyei Jogú Város Közgyűlése az ELENA projekt projektelőkészítési feladataira 8.000.000 Ft-ot biztosít Szombathely Megyei Jogú Város 2016. évi költségvetésében.

Felelős: Dr. Puskás Tivadar polgármester

 Illés Károly alpolgármester

 Molnár Miklós alpolgármester

 Dr. Károlyi Ákos jegyző

 (A végrehajtásért felelős:

Szakály Szabolcs, Városfejlesztési Kabinet vezetője

Keringer Zsolt, az Informatikai, Minőségügyi és Gondnoksági Kabinet vezetője

Stéger Gábor, a Közgazdasági és Adó Osztály vezetője)

**Határidő:** 1. pont esetében: azonnal

2. pont esetében: azonnal

3. pont esetében: azonnal

4. pont esetében: a konzorciumi megállapodásban foglaltaknak megfelelően